Helsingin kaupunginhallitus käsittelee huomenna tiistaina kantakaupungin osittaista rakennuskieltoa.

Apulaiskaupunginjohtajan Hannu Penttilän esityksen mukaan kielto koskisi myymälä-, liike- ja toimitilojen muuttamista asuinkäyttöön. Kielto pitäisi Helsingin kaupunginosista sisällään Kruunuhaan, Kluuvin, Kaarinkaupungin, Kampin, Punavuoren, Eiran, Ullanlinnan, Katajanokan, Kaivopuiston, osan Sörnäistä, Kallion, Alppiharjun, Etu-Töölön, Taka-Töölön, Meilahden lukuunottamatta Seurasaarta, Ruskeasuon, laakson, osan Hermannia, Vallilan, osan Toukolaa, Kumpulan, Käpylän, Koskelan ja Lauttasaaren.

Penttilän mukaan rajattu rakennuskielto on tarpeellinen, jotta voitaisiin turvata kantakaupungin säilyminen toiminnoiltaan monipuolisena, viihtyisänä ja urbaanina kaupunkiympäristönä. Esimerkiksi Helsingin seudun kauppakamari on kuitenkin tyrmännyt ajatuksen.

-Tämä on monimutkainen kysymys, johon ei ole “yhtä oikeaa vastausta”, mutta nyt tiistaina päätös tehdään. Rajattua rakennuskieltoa perustellaan tarpeella suojella kantakaupungin kivijalkaliikkeitä ja toimistotiloja – kantakaupungin ei haluta taantuvan “nukkumalähiöksi”, kaupunginhallituksen jäsen Hannu Oskala (vihr.) kirjoittaa Puheenvuoron blogissaan.

Oskalan mukaan pelko liiketilojen vähenemisestä on aiheellinen, sillä kahden viime vuoden aikana muutoksia on tehty yhteensä noin 70, joista huonetilojen palautuksia liike- tai muusta käytöstä alkuperäiseen asuinkäyttöön 38 ja ”puhtaita” käyttötarkoitusmuutoksia koko ajan liike- tai vastaavassa käytössä olleista asuinkäyttöön 32.

-Toisaalta taas sitten ehdotettu rajoitettu rakennuskielto on todella laaja ja koskee myös alueita, joilla liikekiinteistöjen heikko käyttöaste ei vaikuta olevan vain suhdanteen syytä, hän toteaa ja sanoo alkavansa kallistua ajatukseen että rakennuskieltoaluetta olisi syytä rajata selvästi esitettyä tiukemmaksi.

Muun muassa vihreiden kansanedustaja Osmo Soininvaara on esittänyt toimistojen muuttamista asunnoiksi yhdeksi ratkaisuksi Helsingin asuntopulaan.

Helsingin kaupunginhallitus päättää tiistain kokouksessaan myös tonti varaamisesta Guggenheim-säätiölle arkkitehtuurikilpailun järjestämiseksi. Lue lisää täältä.